Sekä Vahva nainen: Rasvanpoltto että Vahva nainen: Lihaskunto -salitreeniohjelmissa on neljä vaihetta. Jos kutakin tekee vähintään kuukauden, treenit kestävät ainakin sen kahdeksan kuukautta. Treeniohjelmien jaksotus toimii molemmissa ohjelmissa samalla tavalla, eli sarjapituudet vaihtelevat aaltomaisesti ohjelmasta toiseen ja siten kehittymiselle ja toisaalta hermoston palautumiselle on luotu hyvät puitteet (tästä olen selittänyt enemmän noilla kurssien luennoilla). Siksi ohjelmasta toiseen voi lipua aika mukavasti, kun tekee aina kaksi vaihetta putkeen.
Jos kaikki 8 treenivaihetta on jumppailtu läpi, voi treenit aloittaa alusta. Voimatasot ovat toivottavasti nousseet ja ehkä treenitekniikatkin kehittyneet, joten ohjelmista saa taas lisää irti.
Rasvanpoltto- ja lihaskuntotreenien ero on siinä, että rasvanpoltossa painotetaan hieman enemmän aineenvaihdunnan puolta kun taas lihaskunnossa painotetaan kiinteän lihasmassan kasvattamista. Tosi asiassa molemmat treeniohjelmat kyllä toimivat kumpaan vain päätavoitteeseen, kunhan säätää syömisensä tavoitteen mukaisesti. Näissä eri treeniohjelmissa onkin hieman erilaiset ravitsemusvinkit eri näkökulmista.